b"\n_START_ARTICLE_\nPrado muziejus\n_START_PARAGRAPH_\nNacionalinis Prado muziejus (isp. Museo Nacional del Prado, trumpiau Prado muziejus)\xc2\xa0\xe2\x80\x93 meno muziejus Madrido mieste. Tai vienas garsiausi\xc5\xb3 ir did\xc5\xbeiausi\xc5\xb3 Europos muziej\xc5\xb3. Jame sukaupta did\xc5\xbeiausia ir reik\xc5\xa1mingiausia Ispanijos sen\xc5\xb3j\xc5\xb3 dailinink\xc5\xb3 paveiksl\xc5\xb3 kolekcija pasaulyje, taip pat pla\xc4\x8dios kit\xc5\xb3 Europos \xc5\xa1ali\xc5\xb3 dailinink\xc5\xb3 k\xc5\xabrini\xc5\xb3 kolekcijos.\n_START_SECTION_\nIstorija\n_START_PARAGRAPH_\nPrado muziejaus pagrindu tapo Ispanijos karali\xc5\xa1koji meno k\xc5\xabrini\xc5\xb3 kolekcija. J\xc4\x85 ypa\xc4\x8d prapl\xc4\x97t\xc4\x97 XVI a. Ispanijos karalius ir \xc5\xa0v. Romos imperatorius Karolis V, kuris buvo aktyvus Ticiano paveiksl\xc5\xb3 u\xc5\xbesakovas. Meno k\xc5\xabrini\xc5\xb3 kaupim\xc4\x85 t\xc4\x99s\xc4\x97 Karolio V \xc4\xafp\xc4\x97dinis Pilypas II, kuris u\xc5\xbesak\xc4\x97 daugiau Ticiano darb\xc5\xb3, rinko Jeronimo Boscho paveikslus ir prad\xc4\x97jo kolekcionuoti Rafaelio, atiduodamas jam pirmenyb\xc4\x99 prie\xc5\xa1 Tician\xc4\x85. Pilypo II m\xc4\x97gstamu paveikslu buvo \xc5\xa0v. \xc5\xa0eimos paveikslas, kuris buvo pramintas kolekcijos \xe2\x80\x9eperlu\xe2\x80\x9c (La Perla) ir nuo to \xc4\xafgavo savo pavadinim\xc4\x85 (tuo metu tik\xc4\x97ta, kad paveikslas Rafaelio, dabar \xc5\xbeinoma, kad j\xc4\xaf daugiausia tap\xc4\x97 D\xc5\xbeulijus Romanas). Karolis V ir Pilypas II priklaus\xc4\x97 Habsburg\xc5\xb3 dinastijai, ta\xc4\x8diau Ispanijos karali\xc5\xa1kosios kolekcijos liko atskirtos nuo Habsburg\xc5\xb3 kolekcij\xc5\xb3 Vienoje._NEWLINE_XVII a. kolekcij\xc4\x85 papild\xc4\x97 garsiausiu i\xc5\xa1 Ispanijos sen\xc5\xb3j\xc5\xb3 meistr\xc5\xb3 \xc4\xafvardijamas karali\xc5\xa1kasis dvaro dailininkas Diegas Velaskesas, kuris ne tik nutap\xc4\x97 vienus dabar garsiausi\xc5\xb3 muziejaus paveiksl\xc5\xb3 (tarp j\xc5\xb3 \xe2\x88\x92 \xe2\x80\x9eFreilinos\xe2\x80\x9c), bet ir pats rinko paveikslus karaliui kelioni\xc5\xb3 po u\xc5\xbesien\xc4\xaf metu. XIX a. prad\xc5\xbeioje Ispanijos karali\xc5\xa1kuoju tapytoju buvo Fransiskas Goja, kurio darb\xc5\xb3 rinkinys muziejuje yra did\xc5\xbeiausias pasaulyje. 1785 m. architektas Juan de Villanueva suprojektavo dabartin\xc4\xaf muziejaus pastat\xc4\x85 karaliaus Karolio III nurodymu. Jame tur\xc4\x97jo b\xc5\xabti \xc4\xafkurtas Gamtos istorijos kabinetas. Karalius Ferdinandas VII, past\xc5\xabm\xc4\x97tas \xc5\xbemonos Marijos Izabel\xc4\x97s de Bragansos, pri\xc4\x97m\xc4\x97 sprendim\xc4\x85, kad pastatas turi tapti naujuoju karali\xc5\xa1kuoju paveiksl\xc5\xb3 ir skulpt\xc5\xabr\xc5\xb3 muziejumi. 1819 m. lapkrit\xc4\xaf muziejus atidarytas vie\xc5\xa1am lankymui ir netrukus pervadintas \xc4\xaf Prado muziej\xc5\xb3. Pirmajame 1819 m. muziejaus kataloge buvo \xc4\xafra\xc5\xa1yti 311 paveiksl\xc5\xb3, paties muziejaus kolekcijos tuo metu ap\xc4\x97m\xc4\x97 vir\xc5\xa1 1510 paveiksl\xc5\xb3, i\xc5\xa1sklaidyt\xc5\xb3 po \xc4\xafvairias Ispanijos karali\xc5\xb3 rezidencijas._NEWLINE_Nuo muziejaus atidarymo perkant, dovanojant ir prijungiant kit\xc5\xb3 muziej\xc5\xb3 kolekcijas jis buvo papildytas vir\xc5\xa1 2300 paveiksl\xc5\xb3, taip pat skulpt\xc5\xabromis, grafika. 1881 m. baronas Emile d'Erlanger muziejui padovanojo garsiuosius Gojos \xe2\x80\x9ejuoduosius paveikslus\xe2\x80\x9c. 2001\xe2\x88\x922007 m. muziejus buvo prapl\xc4\x97stas ir modernizuotas. 2012 m. muziejaus kult\xc5\xabrin\xc4\x97-paminklin\xc4\x97 vert\xc4\x97 buvo \xc4\xafvertinta 46 mlrd. svar\xc5\xb3 sterling\xc5\xb3, Prado muziejus \xc4\xafvertintas 6 vertingiausiu Europos kult\xc5\xabriniu objektu. Muziejaus lankytoj\xc5\xb3 skai\xc4\x8dius siekia 2,3\xe2\x88\x922,7 mln. per metus."